b'\n_START_ARTICLE_\nDocumenta 13\n_START_SECTION_\nDescripci\xc3\xb3\n_START_PARAGRAPH_\nLa dOCUMENTA s\'organitza en col\xc2\xb7laboraci\xc3\xb3 amb el Museum Fridericianum Veranstaltungs-GmbH, una entitat sense \xc3\xa0nim de lucre participada per l\'Ajuntament de Kassel i per l\'estat de Hessen. La documenta (13) t\xc3\xa9 lloc a Kassel com a seu principal i a 3 altres seus paral\xc2\xb7leles: Kabul (Afganistan), Alexandria i Cairo (Egipte) i Banff (Canad\xc3\xa0).  A la ciutat de Kassel l\'edifici principal on es presenta la mostra \xc3\xa9s el Fridericianum i els principals espais oberts s\xc3\xb3n la pla\xc3\xa7a davant d\'aquest (Friederichplatz) i el parc Karlsaue. Per\xc3\xb2 tamb\xc3\xa9 s\xc3\xb3n empla\xc3\xa7aments molt rellevants la documenta Halle, la Neue Gallerie, l\'antiga estaci\xc3\xb3 central (Hauptbahnohof), la Orangerie i el museu de ci\xc3\xa8ncies naturals (Ottoneum); a m\xc3\xa9s del cinema Gloria on es projecta una programaci\xc3\xb3 paral\xc2\xb7lela. A m\xc3\xa9s d\'aquests espais principals hi ha diversos edificis i llocs de la ciutat en qu\xc3\xa8 es presenten obres, intervencions o esdeveniments dins el programa de la documenta. Les propostes que es presenten a la dOCUMENTA s\xc3\xb3n seleccionades per la seva direcci\xc3\xb3 art\xc3\xadstica i ofereixen una reflexi\xc3\xb3 a l\'entorn de l\'art i la seva relaci\xc3\xb3 amb la filosofia, la pol\xc3\xadtica i la societat.\n_START_SECTION_\nParticipants\n_START_PARAGRAPH_\nEls participants de la dOCUMENTA (13) provenen de camps d\'activitat molt diversos. La majoria d\'ells s\xc3\xb3n artistes, per\xc3\xb2 alguns tamb\xc3\xa9 procedeixen dels camps de la ci\xc3\xa8ncia, incloent-hi la f\xc3\xadsica i la biologia, l\'eco-arquitectura i l\'agricultura org\xc3\xa0nica, la investigaci\xc3\xb3 d\'energies renovables, la filosofia, l\'antropologia, la teoria econ\xc3\xb2mica i pol\xc3\xadtica, el llenguatge i els estudis de literatura, incloent-hi la ficci\xc3\xb3 i la poesia. El que alguns d\'aquests participants fan, i el que "exposen" a dOCUMENTA (13), pot o pot no ser art. No obstant aix\xc3\xb2, els seus actes, gestos, pensaments i coneixements produeixen i s\xc3\xb3n produ\xc3\xafts per circumst\xc3\xa0ncies que es poden llegir des de l\'art, aspectes que l\'art pot afrontar i absorbir".\n_START_SECTION_\nPres\xc3\xa8ncia catalana\n_START_PARAGRAPH_\nLa participaci\xc3\xb3 catalana a dOCUMENTA (13) es va presentar el 30 de maig de 2012 en roda de premsa, a la seu de l\'Institut Ramon Llull. El conseller de Cultura, Ferran Mascarell, va destacar el fet que la pr\xc3\xb2pia dOCUMENTA s\'hagi fixat en artistes catalans en la seva tria. _NEWLINE_El director adjunt de l\'IRL, \xc3\x80lex Susanna, va avan\xc3\xa7ar que la directora art\xc3\xadstica de dOCUMENTA (13) Carolyn Christov-Bakargiev, juntament amb el seu equip, han seleccionat 150 artistes procedents de 55 pa\xc3\xafsos diferents. Entre els artistes seleccionats per la directora art\xc3\xadstica hi ha el catal\xc3\xa0 Albert Serra i Juanola (Banyoles, 1975), Dora Garc\xc3\xada (Valladolid, 1965; i resident a Barcelona) i Enrique Vila-Matas (Barcelona, 1948). Tamb\xc3\xa9 s\'hi mostrar\xc3\xa0 obra d\'Antoni Cumella i Serret (Granollers, 1913-1985) i de Salvador Dal\xc3\xad (Figueres, 1904-1989). Per a Susanna, \xc2\xabaquests cinc noms representen perfectament la vitalitat de la nostra cultura, abastant no nom\xc3\xa9s el m\xc3\xb3n art\xc3\xadstic sin\xc3\xb3 una multiplicitat de perspectives\xc2\xbb. Susanna va explicar tamb\xc3\xa9 que l\'IRL col\xc2\xb7labora aportant 60.000 euros al pressupost de la dOCUMENTA (13)._NEWLINE_Finalment, el cineasta Albert Serra va avan\xc3\xa7ar alguns aspectes del projecte que presentaria a Kassel, despr\xc3\xa9s d\'assegurar que "a mi la tria tamb\xc3\xa9 em va agafar per sorpresa". Serra va explicar que per a aquest projecte, que duu per t\xc3\xadtol Els tres porquets, la seva idea era "fer una pel\xc2\xb7l\xc3\xadcula bastant ut\xc3\xb2pica, sent fidel al punt de partida textual i fugint de la superficialitat". Aix\xc3\xad, es planteja fer una producci\xc3\xb3 a partir dels textos Converses amb Goethe d\'Eckermann i Les converses privades de Hitler. Un tercer llibre, una compilaci\xc3\xb3 d\'entrevistes al cineasta alemany Rainer Werner Fassbinder, servir\xc3\xa0 de suport en moments puntuals als altres dos._NEWLINE_Serra va explicar que es proposa enregistrar "des de la primera paraula fins a l\'\xc3\xbaltima dels dos textos". La filmaci\xc3\xb3 durar\xc3\xa0 els 100 dies de la dOCUMENTA. Aquestes filmacions es muntaran en dos dies, de manera que cada dia es projecti el que s\'ha enregistrat tres dies abans. Al final, la filmaci\xc3\xb3 es projectar\xc3\xa0 sencera en un cinema, "24 hores durant 6, 7 o 8 dies", segons Serra. Per fer-ho, Serra comptar\xc3\xa0 amb la participaci\xc3\xb3 de persones vinculades a la dOCUMENTA que interpretaran els personatges principals.'